*****

ΚΑΝΟΝΙΣΜΟΣ (ΕΟΚ) αριθ. 3444/87 ΤΟΥ ΣΥΜΒΟΥΛΙΟΥ

της 17ης Νοεμβρίου 1987

για τη μεταφορά 150 000 τόνων κριθής που κατέχονται από τον ισπανικό οργανισμό παρέμβασης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 7 παράγραφος 4,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (4), και ιδίως το άρθρο 3 παράγραφος 2,

την πρόταση της Επιτροπής,

Εκτιμώντας:

ότι οι αντίξοες και ασυνήθεις κλιματικές συνθήκες που κυριάρχησαν στις αρχές του 1987 στην Ελλάδα προκάλεσαν έλλειψη χορτονομών που μπορεί να οδηγήσει τους εκτροφείς να πουλήσουν πρόωρα το ζωικό τους κεφάλαιο με αρνητικές συνέπειες για το εισόδημά τους·

ότι αυτή η έλλειψη μπορεί να αντιμετωπιστεί με τη χρησιμοποίηση από τους εκτροφείς 150 000 τόνων κτηνοτροφικών σιτηρών· ότι τα σιτηρά αυτά είναι διαθέσιμα στον ισπανικό οργανισμό παρέμβασης υπό μορφή κριθής· ότι, προκειμένου να τεθεί αυτή η κριθή στη διάθεση των ελληνικών εκτροφέων, είναι αναγκαίο να πραγματοποιηθεί η μεταφορά τους προς την Ελλάδα·

ότι ο ελληνικός οργανισμός παρέμβασης θέτει προς πώληση τα μεταφερόμενα αποθέματα με τους όρους που προβλέπονται στον κανονισμό (ΕΟΚ) αριθ. 1836/82 της Επιτροπής της 7ης Ιουλίου 1982 που καθορίζει τις διαδικασίες και τους όρους για τη διάθεση προς πώληση των σιτηρών που κατέχονται από τους οργανισμούς παρέμβασης (5), όπως τροποποιήθηκε τελευταία από τον κανονισμό (ΕΟΚ) αριθ. 2418/87 (6)·

ότι θα πρέπει να προσδιοριστούν μεταγενέστερα ορισμένες λεπτομέρειες σχετικά με την ανάληψη του προϊόντος και τη σχετική μετάθεση των ευθυνών·

ότι θα πρέπει να προβλεφθούν οι διατάξεις σχετικά με την καταχώρηση αυτής της ενέργειας σύμφωνα με τους μηχανισμούς που προβλέπονται στον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων για τη χρηματοδότηση των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων (7), όπως τροποποιήθηκε τελευταία από τον κανονισμό (ΕΟΚ) αριθ. 2095/87 (8),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο ισπανικός οργανισμός παρέμβασης θέτει στη διάθεση του ελληνικού οργανισμού παρέμβασης 150 000 τόνους κριθής.

2. Ο ελληνικός οργανισμός παρέμβασης αναλαμβάνει το προϊόν που αναφέρεται στην παράγραφο 1 πριν από τις 15 Δεκεμβρίου 1987 και εξασφαλίζει τη μεταφορά του πριν από τις 15 Απριλίου 1988 προς την Ελλάδα. Εξασφαλίζει τη διάθεσή του ως ζωοτροφές πριν από τις 30 Ιουνίου 1988.

3. Η μεταπώληση του προϊόντος που αναφέρεται στην παράγραφο 1 πραγματοποιείται σύμφωνα με τον κανονισμό (ΕΟΚ) αριθ. 1836/82.

4. Οι εργασίες μεταφοράς κατακυρώνονται με διαγωνισμό. Η συγκέντρωση πρέπει να γίνει με τους ευνοϊκότερους όρους μεταφοράς.

5. Οι λεπτομέρειες εφαρμογής του παρόντος κανονισμού, κυρίως όσον αφορά τη μεταφορά του εν λόγω προϊόντος, θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 2

1. Ο ισπανικός οργανισμός παρέμβασης καταχωρεί ως εξερχόμενες, στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις ποσότητες κριθής που εκχωρούνται, με αξίαν μηδέν.

2. Ο ελληνικός οργανισμός παρέμβασης καταχωρεί ως εισερχόμενες, στο λογαριασμό που αναφέρεται στην παράγραφο 1, τις ποσότητες κριθής που παραλαμβάνει, με αξία μηδέν, και τις αποτιμά στο τέλος κάθε μήνα στην τιμή που καθορίζεται κατ' εφαρμογή του άρθρου 8 του κανονισμού (ΕΟΚ) αριθ. 1883/78 για τα αποθέματα που μεταφέρονται στην εν λόγω χρήση.

3. Τα έξοδα μεταφοράς των ποσοτήτων κριθής που αναφέρονται στο άρθρο 1, καταχωρούνται στους λογαριασμούς που αναφέρονται στις παραγράφους 1 και 2 του παρόντος άρθρου.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Νοεμβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 182 της 3. 7. 1987, σ. 40.

(3) ΕΕ αριθ. L 98 της 28. 4. 1970, σ. 3.

(4) ΕΕ αριθ. L 362 της 31. 12. 1985, σ. 17.

(5) ΕΕ αριθ. L 202 της 9. 7. 1982, σ. 23.

(6) ΕΕ αριθ. L 223 της 11. 8. 1987, σ. 5.

(7) ΕΕ αριθ. L 216 της 5. 8. 1978, σ. 1.

(8) ΕΕ αριθ. L 196 της 17. 7. 1987, σ. 3.